Ihi s way-agi akk i d-nebder, nwala d akken allus n tmacahut zik-nni yettwaqqen s tulmisin i d-icudden ɣer-s ula d anallas, amzun akken anallas n tmacahut tamensayt d akli i tulmisin-is. Maca di tmuɣli-nneɣ di tizi n wassa, ay-aki d ayen ur d-nettaf ara di tmacahut tatrart, d ayen ara d-nwali di tesleḍt i d-iteddun i tamacahut n Akli Kebaili «Afriwen ur nessafag». Ahat ad d-naf d win yeṭṭfen deg lebni n tmacahut tamensayt, neɣ d win yeffɣen i temcukkal n timawit. Tamacahut-agi n Akli Kebaili am akken i d as-yenna Kamel Uzerrad di tezwart i d as-yexdem, belli tamacahut-a tamaynut tfel akin i tid nessen seg zik, mačči d tamacahut n teryel, tekcem di tesrit, tusa-d d tamɛayt ɣef wayen yettidir wegdud di tmurt-is, d tatrart.